Broj: 711-I-498-M-29/19-02-11

Zagreb, 1. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev dužnosnika Josipa Soudeka, zamjenika općinskog načelnika Općine Kaptol,** za davanjem mišljenja Povjerenstva, na 40. sjednici, održanoj 1. ožujka 2019.g., daje sljedeće

**MIŠLJENJE**

1. **Sukladno odredbama ZSSI-a nema zapreke da dužnosnik Josip Soudek, zamjenik općinskog načelnika Općine Kaptol, nakon prestanka obnašanja navedene dužnosti, stupi u radni odnos u navedenoj jedinici lokalne samouprave, pod uvjetom da je prethodno proveden javni natječaj sukladno Zakonu o službenicima i namještenicima u lokalnoj i područnoj (regionalnoj) samoupravi.**
2. **Povjerenstvo upućuje dužnosnika Josipa Soudeka da se, u cilju očuvanja vlastite vjerodostojnosti i očuvanja povjerenja građana u tijela javne vlasti te otklanjanja sumnje da je koristio dužnost zamjenika općinskog načelnika Općine Kaptol radi postizanja osobnog probitka, izuzme iz svakog, pa i posrednog, oblika sudjelovanja u postupku provedbe javnog natječaja za zapošljavanje u Općini Kaptol u kojem bi dužnosnik bio jedan od prijavljenih kandidata.**

Obrazloženje

Zahtjev za davanjem mišljenja Povjerenstva podnio je dužnosnik Josip Soudek, zamjenik općinskog načelnika Općine Kaptol. U knjigama ulazne pošte zahtjev je zaprimljen pod poslovnim brojem: 711-U-842-M-29/19-01-2, dana 15. veljače 2019.g., povodom kojeg se vodi predmet broj M-29/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Josip Soudek povodom obnašanja dužnosti zamjenika općinskog načelnika Općine Kaptol, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi kako obnaša dužnost zamjenika općinskog načelnika Općine Kaptol te da će navedena Općina možda u 2019.g. raspisati natječaj za zapošljavanje pročelnika. Ukoliko se natječaj raspiše dužnosnik traži mišljenje Povjerenstva može li se na isti prijaviti.

Člankom 7. ZSSI-a propisana su zabranjena djelovanja dužnosnika. Između ostalog, točkom b) navedenog članka propisano je da je dužnosnicima zabranjeno ostvariti ili dobiti pravo u slučaju da se krši načelno jednakosti pred zakonom. Točkom c) istog članka propisano je da je dužnosnicima zabranjeno utjecati na odluku nekog tijela ili osobe radi osobnog probitka ili probitka povezane osobe.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. istoga članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 8. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11. i 04/18.) propisano je da se postupak prijma u službu može provesti samo u skladu s planom prijma u službu utvrđenim u skladu s odredbama toga Zakona, osim u Zakonom propisanim slučaju potrebe prijma u službu na određeno vrijeme i popune radnog mjesta koje je ostalo upražnjeno nakon donošenja plana za tekuću godinu. Člankom 17. do 20. istog Zakona propisano je da se u službu prima putem javnog natječaja koji se obvezno objavljuje u „Narodnim novinama“, a može se objaviti i u dnevnom ili tjednom tisku. Natječaj raspisuje pročelnik upravnog tijela, a natječaj za imenovanje pročelnika upravnog tijela raspisuje općinski načelnik, gradonačelnika, odnosno župan. Za popunjavanje radnog mjesta moraju biti osigurana sredstva u proračunu jedinice lokalne samouprave. Natječaj provodi povjerenstvo koje imenuje pročelnik upravnog tijela, a natječaj za imenovanje pročelnika upravnog tijela provodi povjerenstvo koje imenuje općinski načelnik, gradonačelnik, odnosno župan.

Člankom 89. stavkom 2. podstavkom 40. Zakona o lokalnim izborima („Narodne novine“ broj 144/12., 121/16.) propisano je kako općinski načelnik, gradonačelnik, župan i njihovi zamjenici za vrijeme dok obnašaju dužnost ne mogu biti pročelnik, službenik i namještenik u upravnim odjelima ili službama jedinice lokalne, odnosno područne (regionalne) samouprave.

Člankom 90. navedenog Zakona propisano je kako općinski načelnik, gradonačelnik i župan, te njihovi zamjenici koji za vrijeme obnašanja dužnosti prihvate nespojivu dužnost, moraju podnijeti ostavku u roku od 8 dana od dana prihvaćanja nespojive dužnosti. U slučaju da navedeni dužnosnici ne podnesu ostavku u roku od 8 dana od dana prihvaćanja nespojive dužnosti, mandat im prestaje po sili zakona. Za mjerodavno tumačenje Zakona o lokalnim izborima nadležno je Ministarstvo uprave.

Povjerenstvo obrazlaže da ZSSI ne sadrži odredbu kojom bi dužnosnicima nakon prestanka obnašanja dužnosti bilo izričito zabranjeno zasnivanje radnog odnosa u tijelu javne vlasti u kojem su obnašali dužnost te stoga sukladno odredbama ZSSI-a načelno nema zapreke da se dužnosnik Josip Soudek zaposli u istoj jedinici lokalne samouprave, uz ograničenja koja propisuje Zakon o lokanim izborima. Pritom je Općina Kaptol obvezna postupati sukladno odredbama Zakona o službenicima i namještenicima u lokalnoj i područnoj (regionalnoj) samoupravi kojim je propisana obveza provođenja javnog natječaja za prijam u službu kojeg provodi povjerenstvo posebno imenovanu za tu svrhu.

S obzirom da iz zahtjeva proizlazi kako bi dužnosnik Josip Soudek dužnost zamjenika općinskog načelnika Općine Kaptol obnašao i za vrijeme provođenja natječaja za zapošljavanje u istoj Općini, ukoliko upravo dužnosnik bude izabrana kao najbolji kandidat na navedenom natječaju, mogao bi se stvoriti vanjski dojam da je koristio navedenu dužnost u cilju postizanja osobnog probitka. Dužnosnik stoga, u postupku provedbe javnog natječaja za prijam u službu u Općini Kaptol, ne smije ni na koji način koristiti utjecaj koji ima povodom obnašanja dužnosti zamjenika općinskog načelnika u navedenoj jedinici lokalne samouprave u cilju postizanja prednosti pred ostalim kandidatima za isto radno mjesto kako ne bi došlo do počinjenja nekog od zabranjenih djelovanja iz članka 7. ZSSI-a. Povjerenstvo stoga upućuje dužnosnika da se, u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog, oblika sudjelovanja u postupku provedbe javnog natječaja na koji je i sam podnio prijavu.

Povjerenstvo ukazuje dužnosniku da status dužnosnika prestaje istekom mandata, međutim, obveze koje za dužnosnike proizlaze iz članka 7., 8., 9., 14. i 17. ZSSI-a traju još dvanaest mjeseci nakon prestanka obnašanja dužnosti.

Slijedom svega navedenog, Povjerenstvo je donijelo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Josip Soudek, elektroničkom dostavom

2. Objava na internetskoj stranici Povjerenstva

3. Pismohrana